Kommunen blev den første modtager af Hjerteforeningens og fagbladet Danske Kommuners nystiftede pris Sund 2007

Aalborg Kommune får prisen på grund af en ny forvaltning med navnet Sundhed og Bæredygtig Udvikling, hvis primære opgave er at sætte fokus på sundhed og de nye kommunale opgaver med borger- og patientrettet forebyggelse og sundhedsfremme. Prisen blev overrakt rådmand Thomas Kastrup-Larsen i dag på andendagen af KL's sociale temamøde i Aalborg Kongres og Kulturcenter. Redaktør Tom Ekeroth, Danske Kommuner, overrakte rådmanden en check på 30.000 kr. og Hjerteforeningens sundhedschef Ingrid Willaing bidrog med et gavekort på 5 teaterforestillinger til kommunens daginstitutioner, som nu kan se frem til at blive præsenteret for det sundes kamp mod det usunde i forestillingen "Rumlerikkerne på eventyr". Danske Kommuner ønsker med prisen at inspirere kommunerne til det nye arbejde med at sikre kommunens borgere sunde rammer, forebygge sygdom og etablere tilbud til kronisk syge.